KTAM จ่อปันผล 3 กองทุน 15 ธ.ค.นี้
KTAM จ่อปันเงินผล 3 กองทุน มูลค่าประมาณ 690  ล้านบาท พร้อมกันวันที่ 15 ธ.ค.นี้
30 พ.ย. 2560

นางชวินดา หาญรัตนกูล กรรมการผู้จัดการ บลจ.กรุงไทย (KTAM) เปิดเผยว่า บริษัทมีมติจ่ายเงินปันผล 3 กองทุน มูลค่าประมาณ 690  ล้านบาท ประกอบด้วย กองทุนรวมสิทธิการเช่าอสังหาริมทรัพย์ตลาดไท (TTLPF) จ่ายเงินปันผล ครั้งที่ 28  ในอัตรา 0.3325 บาทต่อหน่วย , กองทุนรวมสิทธิการเช่าอสังหาริมทรัพย์ ซี.พี. ทาวเวอร์ โกรท (CPTGF) จ่ายเงินปันผล ครั้งที่ 15 ในอัตรา 0.1987บาทต่อหน่วย
กองทุนรวมโครงสร้างพื้นฐาน โรงไฟฟ้าพระนครเหนือ ชุดที่ 1 (EGATIF) จ่ายเงินปันผล ครั้งที่ 8  ในอัตรา 0.2100 บาทต่อหน่วย โดยทุกกองทุน จะขึ้นเครื่องหมาย XD ในวันที่ 27  พฤศจิกายน  2560 ปิดสมุดทะเบียนในวันที่  30  พฤศจิกายน 2560  จ่ายเงินปันผลในวันที่ 15  ธันวาคม 2560
กองทุน TTLPF ลงทุนในสิทธิการเช่าบางส่วนในโครงการตลาดไท ระยะเวลา 20 ปี  กองทุน CPTGF ลงทุนในสิทธิการเช่าในที่ดิน และอาคารประเภทสำนักงานและศูนย์การค้า เป็นระยะเวลา 30 ปี  ใน 3 ทำเล   ได้แก่ อาคารซี.พี . ทาวเวอร์ 1 (สีลม)  อาคารซี.พี. ทาวเวอร์  2 (ฟอร์จูน ทาวน์ )  และอาคารซี.พี. ทาวเวอร์ 3 (พญาไท)  กองทุน EGATIF ลงทุนในสิทธิการรับรู้รายได้ค่าความพร้อมจ่าย ในอนาคตที่เกิดขึ้นจากโรงไฟฟ้า พระนครเหนือ ชุดที่ 1  ด้วยการเข้าทำสัญญากับการไฟฟ้าฝ่ายผลิตแห่งประเทศไทย (กฟผ.) ในสัญญาการเข้าลงทุน ในรายได้ค่าความพร้อมจ่าย  ซึ่งมีอายุสัญญา 20 ปี  นับจากวันที่กองทุนรวมเข้าลงทุน
 